EFF distansieer hom van studentestakingStudentebetogings (Oktober 2015) (Foto: verskeie bronne, sosiale media) Die beplande staking volg ná ŉ aanbieding in Pretoria Vrydag deur die Nasionale Tesourie aan die kommissie van ondersoek oor universiteitsfooie. Tydens die aanbieding het die Tesourie ŉ donker prentjie geskets van begrotingstekorte vir hoër onderwys en gesê daar is nie geld om nog ŉ jaar van geenfooiverhoging te hanteer nie. Die EFF het na afloop van die aanbieding gesê die kommissie het die doelpale verskuif deur te kyk na die lewensvatbaarheid van gratis onderrig eerder as om metodes te ondersoek waarop gratis onderrig ŉ werklikheid kan word. “Hierdie nuwe doelstelling is ŉ belediging vir die studente in hierdie land. Ons sal nie ons teenwoordigheid of deelname hieraan koppel nie. Die EFF-studentekommando (EFFSC) distansieer homself van hierdie kommissie,” het die organisasie gesê. Die EFFSC het egter bygevoeg dat hy nie aan die nasionale studentestaking sal deelneem wat veronderstel is om vandag te begin nie. “Ons het ŉ opdrag aan al ons takke in die universiteite en tegniese kolleges gestuur om dit duidelik te maak dat geen EFFSC-aktivis deel moet vorm van enige massa-aksie wat deur die SAUS en sy Progressive Youth Alliance-medewerkers van stapel gestuur word nie.” Blade Nzimande, die minister van hoër onderwys en onderrig, het Vrydag ŉ mediakonferensie gekanselleer waartydens hy sou aankondig of universiteitsfooie in die loop van volgende jaar verhoog sal word of nie. Nzimande se kantoor het gesê daar moet verdere besprekings plaasvind voordat daar ŉ aankondiging in die verband gemaak kan word. Die minister het Donderdag ŉ verslag oor die universiteitsfooie van die Raad vir Hoër Onderwys ontvang. Die EFFSC en die Pan Africanist Student Movement of Azania (Pasma) het hul deelname aan die kommissie onttrek nadat die kommissie verlede week erken het dat hy nie by magte is om te beveel dat daar geen verhogings in fooie by universiteite mag wees nie. Universiteite het intussen aangedui dat die instansies verlede jaar erge finansiële verliese gelei het toe geen fooiverhogings ingestel is nie. Die meeste instansies het gesê dat hulle klasgelde gebruik om hulself te onderhou en het beklemtoon dat studenteskuld skerp gestyg het sedert die #FeesMustFall-veldtog twee jaar gelede van stapel gestuur is.